text: রোববারের মধ্যে দায়িত্ব গ্রহণ করবেন নতুন গভর্নর | জিখবর
  Home অপরাধ রোববারের মধ্যে দায়িত্ব গ্রহণ করবেন নতুন গভর্নর
  রোববারের মধ্যে দায়িত্ব গ্রহণ করবেন নতুন গভর্নর
  Posted By: GKhoboron: March 17, 2016 In: অপরাধ, অর্থনীতিTags:
  বাংলাদেশ ব্যাংকের নবনিযুক্ত গভর্নর ফজলে কবির শুক্রবার দেশে ফিরে শনিবার অথবা রোববার দায়িত্ব গ্রহণ করবেন। তিনি দায়িত্ব বুঝে নিলেই ব্যাংকের সমস্যা সমাধানে পরবর্তী পদক্ষেপ নেওয়া হবে।
  বুধবার দুপুরে অর্থমন্ত্রী আবুল মাল আবদুল মুহিত সরকারি ক্রয়সংক্রান্ত মন্ত্রিসভা কমিটির বৈঠক শেষে সাংবাদিকদের এ কথা জানান ।
  অর্থমন্ত্রী বলেন, 'নতুন গভর্নর দায়িত্ব নেওয়ার পরই বাংলাদেশ ব্যাংকের সবকিছু দেখাশোনা করবেন। এখন বাংলাদেশ ব্যাংকে দুটি ডেপুটি গভর্নরের পদ খালি। এ পদে নিয়োগ প্রক্রিয়া বেশ দীর্ঘ হয়ে থাকে। সার্চ কমিটি গঠন করতে হয়। নতুন গভর্নর যোগ দেওয়ার পর তিনিই বিষয়টি দেখভাল করবেন।'
  রিভার্জের টাকা চুরি হওয়ার পর ব্যাংক ও আর্থিক প্রতিষ্ঠান বিভাগের সচিব ড. এম আসলাম আলমকে মঙ্গলবার ওএসডি করা হয়েছে। এ প্রসঙ্গে জানতে চাইলে তিনি বলেন, বাংলাদেশ ব্যাংকের রিজার্ভ চুরির ঘটনার সঙ্গে সচিব জড়িত নন। কিন্তু তিনি ব্যাংক ও আর্থিক প্রতিষ্ঠান বিভাগের সচিব ছিলেন, বিষয়টা তার জানা উচিৎ ছিল। জানেন না বলে নিজের দায় এড়াতে পারেন না তিনি। এ কারণে তাকে সরানো হয়েছে।'
  অর্থমন্ত্রী বলেন, রিজার্ভ চুরির বিষয়ে যে তদন্ত কমিটি হয়েছে, তাদের কাজ নতুন গভর্নরই দেখবেন। এ ছাড়া রিজার্ভ চুরির বিষয়ে যে তদন্ত কমিটি গঠিত হয়েছে, তারা আগামী দু'-একদিনের মধ্যে তার সঙ্গে দেখা করবেন। এরপর কাজ শুরু করবে।
  আইটি বিশেষজ্ঞ ভারতীয় নাগরিক রাকেশ আস্তানার বিষয়ে মন্ত্রী বলেন, 'এটাও নতুন গভর্নর দেখবেন। তবে যেহেতু একটি তদন্ত কমিটি গঠন করা হয়েছে, কাজেই তার কাজের পরিধি কমানো হবে।'